ආරක්‍ෂක ලේකම් ගෝඨාභය රාජපක්‍ෂ මහතා දැහැත් වට්ටියක් පිළිගන්වා මහා සංඝරත්නයට පිරිතට ආරාධනා කෙළේය.අස්ගිරි පාර්ශ්වයේ මහානායක අතිපූජ්‍ය උඩුගම ශ්‍රී බුද්ධරක්ඛිත මහා නාහිමියෝ පිරිස පන්සිල්හි පිහිටුවූහ.පෑලියගොඩ විද්‍යාලංකාර පරිවෙණාධිපති, කැලණිය විශ්ව විද්‍යාලයේ කුලපති ආචාර්ය වැලමිටියාවේ කුසලධම්ම නා හිමියෝ අනුශාසනාවක් කරමින් 2008 වසරේදී ආරම්භ කළ මේ පිරිත් පින්කම ආරක්ෂක ලේකම් ගෝඨාභය රාජපක්ෂ මහතාගේ සංකල්පයක් බවත්, තිස් වසරක් පැවැති ත්‍රස්තවාදී සාපය දුරු කිරීම සඳහා ජනාධිපති මහින්ද රාජපක්ෂ මහතා සහ වීරෝදාර රණවිරුවන්ට ආශිර්වාද කිරීම වෙනුවෙන් රටේ සෑම පන්සලකම බෝධි පූජා පැවැත්වූ බවත් ප්‍රකාශ කළහ.යුද බියෙන් නිදහස්වූ අපේ රට සංවර්ධනය කිරීම සඳහා දැන් කටයුතු කළ හැකි බව පැවැසූ උන්වහන්සේ ඒ වෙනුවෙන් ජනාධිපති මහින්ද රාජපක්ෂ මහතා වෙත ශක්තිය හා ධෛර්යය ලබා දෙන ලෙස ඉල්ලීමක් කළහ.මල්වතු පාර්ශ්වයේ අනුනායක නියංගොඩ විජිතසිරි හිමියෝ පිරිත් සජ්ඣායනය සම්බන්ධයෙන් අනුශාසනාව කළහ.ලොව මවිත කරමින් ශ්‍රී ලාංකේය සැමට නිදහස් නිවහල් දේශයක් උරුම කර දුන් ජනාධිපති මහින්ද රාජපක්ෂ මහතා මේ අවස්ථාවට වැඩම කළ මහා සංඝරත්නය සමඟ සුහද කතා බහක නිරත විය.නායක හිමිවරුන් ප්‍රමුඛ මහා සංඝරත්නයද මැති ඇමැතිවරුද ජනාධිපති ආර්යා ශිරන්ති රාජපක්ෂ මහත්මියද ජනාධිපති කාර්ය මණ්ඩල ප්‍රධානී ගාමිණී සෙනරත් මහතා ද ත්‍රිවිධ හමුදා ප්‍රධානීන් ඇතුළු විශාල පිරිසක් ද මේ අවස්ථාවට එක්ව සිටියහ..